**Ef. 3:14-21**

**“Versterk, gewortel en gegrondves, gevul met God se volheid.”**

Andries Burger, GK Pinetown, 5 Augustus 2018

Kinders – ?

**<<Lees Ef. 3:14-21>>**

Hierdie gebed is noodsaaklik om die boodskap van Paulus se brief aan Efese, en aan ons, te begryp maar ook om dit te kan uitleef.

Die vervulling van hierdie gebed sal jou verstand en jou hart oopmaak vir die wonders van God wat Paulus in die eerste helfte van die brief leer.

Daarby is die vervulling van hierdie gebed die oorsprong, die bron, die sleutel vir jou om te lewe soos Paulus in die tweede helfte van die brief voorskryf.

Waarom bid Paulus?

Wat vra hy?

En wat wil hy daarmee bereik?

Maar eers net die vraag – vir wie bid Paulus?

Onthou dat Paulus skryf aan almal wat aan God behoort en wat in Jesus Christus glo (1:1).

Dit wat hy in hierdie brief skryf en in hierdie gebed bid, die wonder en die vreugde en die voorreg daarvan is bedoel vir mense wat hulle volle vertroue in Jesus Christus plaas; en wat onder sy heerskappy leef soos Hy in sy Woord leer.

Die is my gebed en hartsbegeerte dat elkeen hier wat dalk nog nie seker is van jou geloof in Christus nie, deur die Heilige Gees oortuig sal word sodat hierdie troos en vreugde ook joune mag wees.

**Waarom bid Paulus hierdie gebed?**

In vers 1 al het hy geskryf, “Daarom bid ek...” en nou weer in v. 14, “Daarom kniel ek in gebed...”

Die redes vir sy gebed moet ons dus soek in die wat hy voor die gebed geleer het.

Wat was dit?

* Dat God, die Vader ons wat saam alle mense slegs die hel verdien, uitverkies het om vir Hom afgesonder te word, om heilig en onberispelik te wees (1:4);
* Hy het besluit en dit so bewerk dat ons deur Jesus Christus sy kinders is (1:5), deel van God se volk (1:11);
* Deur die bloed van Christus is ons verlos en is ons oortredings vergewe (1:7);
* Deur die Heilige Gees het Hy ons gewaarborg dat ons al sy beloftes sal ontvang (1:14);
* Hy het ons wat dood was in ons eie sonde en oortredings (2:1) deur Sy groot liefde saam met Christus lewend gemaak het, sonder dat ons iets daarvan kon verdien (2:5);
* Hy het alle grense wat skeiding gemaak en vyandskap gebring het tussen mense – ras, taal, volk, godsdienstige gebruike – afgebreek; sodat ons saam met alle gelowiges deur sy bloed en dood aan die kruis in Christus ŉ nuwe mensheid is (2:11-16). Nie meer vêr van God nie, maar by Hom as lede van sy huisgesin (2:19);
* Met Christus as die hoeksteen bou Hy ons op as ŉ geestelike huis waarin God self woon (2:22).

Dis alles wat God reeds gedoen het vir elkeen van ons wat glo.

En as Paulus dit vertel, dan kan hy nie anders as om oor te gaan in gebed nie.

Hierdie wonderlike vrug van God se liefde vir ons oorweldig hom. Hy kan nie stilbly nie, hy praat met die almagtige, ewige God.

God se liefdeswerk dring om te Paulus bid.

*Waarom bid jy?*

Bid jy ook omdat God wonderlik en almagtig en jou liefdevolle Vader is?

Praat jy met jou Vader in die hemel omdat jy sy kind is en in verwondering is oor Hom?

Omdat jou hart brand van dankbaarheid en blydskap oor wat Hy vir jou uit genade gedoen het, steeds doen en in die ewige toekoms belowe?

Of bid jy eintlik net omdat jy dinge wil hê of beter omstandighede sodat jy en jou mense gemakliker kan lewe?

Wie is die rede en die hooffokus in jou gebede –

jy en jou mense,

of die almagtige liefdevolle God – Vader, Seun en Heilige Gees?

\*\*\*

In nederigheid en met groot ontsag praat Paulus met die Hemelse Vader wat ŉ onbeperkte rykdom van heerlikheid het (v.16) en wat oneindig meer kan doen as wat ons ooit kan dink en vra (v.20).

**Wat vra Paulus** in sy nederige, afhanklike gebed?

Dit is opvallend waarvoor hy nie vra nie.

In al die briewe van Paulus het ek 23 gebede raakgelees en net drie of dalk vier keer bid hy oor goed in die fisiese lewe, maar meer as 40 keer vir geestelike dinge.

Hy vra nie dat dit met die gelowiges in Efese (en met ons) goed sal gaan in hierdie lewe nie, dat hulle al hulle ideale sal verwesenlik of dat hulle veilig en voorspoedig sal wees nie.

Dit is natuurlik nie verkeerd om daarvoor te vra in ons gebede nie.

Paulus skryf self in Fil. 4:6 dat ons dinge waaroor ons besorg is en ons begeertes met danksegging aan God bekend moet maak – en dat God ons vrede sal gee daaroor.

Ons kan en moet vra vir gesondheid en veiligheid en werk en kos en goeie eksamen uitslae.

En God sal daarvan gee soos en wanneer dit Hom behaag en wat vir ons goed is.

Maar onthou Hy gee nie alles daarvan nie, al kan Hy – Hy beloof dit nêrens in sy Woord nie.

Inteendeel, dit gaan so sleg met Paulus dat hy in Ef. 3:13 bid dat die gemeente nie moedeloos moet word oor al sy lyding nie.

Daar moet ŉ regte balans wees wanneer ons bid –

nie oorvol met liggaamliklike fisiese dinge en dan

baie min of selfs heeltemal leeg van geestelike inhoud nie.

Moet byvoorbeeld nie net bid dat dit goed gaan met jou kinders nie, maar dat hulle geloof sal hê wat al sterker word en dat hulle God sal verheerlik selfs terwyl hulle swaarkry.

**Paulus vra** vir die gelowiges in Efese, en alle gelowiges ook ons, dat die Vader deur sy Gees innerlike met krag sal versterk sodat (v.16)

1. Christus deur geloof in ons harte sal woon en ons in sy liefde gewortel en gegrondves sal wees (v.17).
2. En sodat ons saam met ander gelowiges sal kan begryp hoe groot en omvangryk Christus se liefde is (v.18)
3. En dan, dat ons heeltemal vervul sal word met die volheid van God (v.19).

Dis ŉ bek vol sou jy met reg kon sê. Kom ons kyk een-vir-een wat Paulus vra:

Hy vra dat die Vader deur sy Gees ons innerlik sal versterk, dit is dus iets wat van God die Vader af kom maar wat uitgevoer word deur God die Heilige Gees.

Paulus vra dat die Heilige Gees ons krag sal gee om innerlik sterk te word, jy kan ook sê dat die Heilige Gees ons geestelike krag gee om geestelik sterk te wees.

Sodat Jesus in ons harte sal leef, deur geloof wat die Gees se krag in ons werk.

Moet nou nie verward raak oor Jesus wat in die hemel is maar ook in jou hart woon nie.

Ons weet dat hy in sy liggaam opgevaar het, nie nou op aarde is nie maar eendag weer sal kom.

Maar sonder dat ons presies hoef te verstaan sê Hy voor sy hemelvaart dat Hy met ons sal wees (hier by ons) tot met die voleinding van die wêreld (Mat. 28:20).

En in Rom. 8:9 lees ons dat, “As iemand die Gees van Christus nie het nie, behoort hy nie aan Christus nie.”

Christus is dus in elke gelowige deur die werk van die Heilige Gees.

Paulus vra dat Jesus in ons sal woon – woon is om tuis te wees, om gemaklik te wees in jou woonplek.

Is jou hart vir Hom ŉ woonplek?

Of dink en sê of doen jy nog dinge wat nie pas by ŉ woonplek van God nie?

Paulus se gebed sluit die versoek in dat die Heilige Gees jou geestelik sal sterk maak om op te hou met alles waarmee Jesus in jou hart nie gemaklik sou wees nie. Die Gees gee jou krag, hou dan op daarmee ...

Hy gaan verder deur te vra dat Jesus in ons harte sal woon, en ons in sy liefde gewortel en gegrondves sal wees.

Dink aan ŉ boom wat se wortels diep en wyd en stewig in die grond geanker is.

Wat doen die wortels vir die boom?

Dit “soek” en maak die voedingstowwe bymekaar om die boom te voed en te laat groei om groot en sterk te word en baie vrugte te dra.

Maar die wortels gryp ook vas sodat die stormwinde maar kan waai sonder dat die boom heen-en-weer geslinger word of omval.

Netso vra Paulus moet die krag wat die Gees ons gee, ons in die liefde van Christus wortel en grondves.

Jesus se liefde is die voedsel vir ons geestelike lewe wat ons geestelik laat groei en sterk word sodat ons vrugte van liefde vir God en die mense om ons sal dra,

maar ook dat die aanslae van hierdie lewe ons nie sal ontstel of sal laat rondval nie.

Dink maar aan die storms in ons lewens – werkloosheid, swak eksamen uitslae, liefdesteleurstellings, siekte, geweld, diskriminasie, dinge in die Bybel wat totaal buite verband getrek word, konflik op die pad, onredelikheid van jou ouers, of van jou huweliksmaat.

Niks hiervan sal jou van stryk bring, sal jou onstel wanneer die liefde van Jesus jou kos en jou anker is nie, wanneer jy in Jesus gewortel en grondves is nie.

Daarby vra Paulus dat ons saam met al die gelowiges sal begryp hoe wyd en ver en hoog en diep die liefde van Jesus strek (v.18)

en om die liefde van Jesus te ken wat ons verstand te bowe gaan (v.19).

In die geskiedenis en vandag steeds is daar mense wat allerhande dinge wil inlees oor wat Paulus dalk en miskien sou kon bedoel met “wyd en ver en hoog en diep” maar dit is alles onnodige en baie keer net sensasionele spekulasie.

Die eenvoudigste verklaring is baie keer die beste verklaring – hy bedoel dat ons sal begryp hoe omvangryk, hoe geweldig, hoe volledig, hoe alles omvattend Jesus se liefde is.

Dis nie ŉ maklike ding om voor te bid nie – dit kan baie swaarkry en beproewing inhou om Jesus se liefde beter te leer ken en verstaan.

Neem byvoorbeeld wanneer jy iemand moet vergewe wat iets lelik en verkeerd teenoor jou gedoen het, dalk al ŉ tweede en derde keer al – dan leer jy iets meer van Jesus se liefde in die vergifnis wat Hy vir jou bewerk het.

Waarop fokus jy in jou geestelike lewe, veral wanneer dit nie gaan soos jy dit wil hê nie?

Kyk jy met ŉ gekla en gemor teen jou omstandighede en die mense om jou vas? Word jy kwaad en wil jou verset, opstaan en baklei vir jou regte?

Paulus se gebed hou in dat jy in alle omstandighede juis ook sal soek om Jesus se liefde daarin te leer ken, en daarin jou vashouplek sal soek.

Jy sal gou agterkom hoe moeilik dit is om Jesus se liefde raak te sien wanneer dit moeilik gaan. Ons raak so vasgevang in ons wêreldjie dat ons nie die groter prentjie in perspektief kan sien nie.

Dit is dan wat jy sal agterkom dat waar Paulus in v. 18 bid dat ons Jesus se liefde saam al die gelowiges sal leer ken

Dat hy nie net bedoel dat al die gelowiges Jesus se liefde moet ken nie,

maar ook dat ons mekaar nodig het om Jesus se liefde saam te leer ken.

Die laaste wat Paulus vra is die allerwonderlikste.

Sy gebed loop op na die hoogtepunt soos wat mens ŉ leer sou klim.

Eers vra hy dat die Gees ons geestelik versterk sodat Jesus deur geloof in ons harte woon en ons in sy liefde gewortel en gegrondves is,

en dan vra hy dat ons die omvang van Jesus se liefde sal besef en leer ken,

En dan, wanneer God dit sou gee,

dan vra Paulus dat ons heeltemal vervul sal word met die volheid van God.

Die volheid van God behels alles wat Hy is – sy liefde, sy genade, sy geduld, sy waarheid, sy getrouheid, ...

en Paulus vra dat God ons heeltemal daarmee sal vervul.

Dat dit van binne af na buite in ons lewens aktief sal word en ons soos Hy sal word –

dat ons orals en altyd sy sigbare aktiewe verteenwoordigers sal wees.

Daar waar jy lewe en werk en skoolgaan en studeer, my geliefde gelowige broer en suster, daar moet jy God se volheid verteenwoordig want Hy maak jou so deur sy Gees (dit was sy doel van die begin af toe Hy die mens gemaak het).

God se eienskappe moet sigbaar word deur jou –

En dit kan net so wees omdat Christus deur geloof in jou hart woon en jy in sy liefde gewortel en gegrondves is;

en omdat jy die omvang van Christus se liefde ken en

daarby omdat God jou vervul met sy volheid vervul.

Ons laaste vraag – **wat wil Paulus met hierdie gebed bereik?**

Wat is sy einddoel as God die gebed in ons lewens vervul?

Om God te eer, om Hom te verheerlik (v.21).

Hy moet wat oneindig meer kan doen as wat ons ooit kan bid of dink,

Hy moet deur al die geslagte van gelowiges tot in ewigheid geëer en verheerlik word.

Dit moet ook die oogmerk wees van jou en my gebede.

Vra waaroor jy besorg is, hou die balans om ook vir jou en ander se geestelike welsyn te bid.

En onthou dat jy en wat jy vra nie die eerste oogmerk van gebed is nie, die belangrikste doel van elke gebed is om God te verheerlik.

Mag die Vader deur sy Gees jou geestelik versterk,

sodat Jesus deur geloof in jou hart woon en jy in sy liefde gewortel en gegrondves sal wees,

sodat jy die omvang van sy liefde saam al die gelowiges sal leer ken.

En mag Hy jou volkome vervul met die volheid van God.

Alles om ons Hemelse Vader te eer en te verheerliking tot in alle ewigheid!

Amen